Správa o stave prác na vypracovaní Národného strategického referenčného rámca na programovacie obdobie 2007 až 2013
(stav k 15. 03. 2005)

A.	Plnenie jednotlivých úloh podľa harmonogramu vypracovania NSRR
od 16. 12. 2004 do 15. 03. 2005

Ako príloha č.1 k druhej správe o stave práv na vypracovaní NSRR bol uznesením vlády č.12, bod A.3, z 12. 01. 2005 schválený aktualizovaný harmonogram vypracovania NSRR na programovacie obdobie 2007 až 2013. Je potrebné zdôrazniť, že programovanie a príprava Národného strategického referenčného rámca je kontinuálny proces. Do tohto procesu a do diskusie o čiastkových vstupoch, ktoré budú tvoriť NSRR, budú zapojení partneri na rôznych úrovniach. Z uvedeného dôvodu jednotlivé fázy procesu programovania na seba navzájom nadväzujú a prelínajú sa a nie je možné ich exaktne vymedziť. K termínom, ktoré sú uvedené v harmonograme, budú poskytnuté materiály, ktoré budú tvoriť východiská pre ďalšiu fázu. O týchto materiáloch sa však bude naďalej rokovať a je možné ich dopĺňať, resp. precizovať, keďže celý proces prípravy NSRR bude poskytovať dostatočný priestor na otvorený dialóg a diskusiu.

Programovanie NSRR

a.	Analýza súčasného stavu ekonomiky SR

Plán: december – marec 2005

Stav za obdobie od 16. 12. 2004 do 15. 03. 2005: 

Analýzu súčasného stavu ekonomiky SR je možné rozdeliť do dvoch základných blokov: 
i)	socio-ekonomickú analýzu, obsahujúcu tieto základné témy: demografický vývoj, vzdelanostnú a sociálnu štruktúru obyvateľstva, rozvoj ľudských zdrojov, situáciu na trhu práce, rovnosť príležitostí a sociálnu inklúziu, pôdohospodárstvo a rozvoj vidieka, efektívnosť a konkurencieschopnosť ekonomiky, priemysel a služby, malé a stredné podnikanie, cestovný ruch, energetiku, výskum a vývoj, inovácie, úroveň spoločnosti založenej na poznatkoch, informačnú spoločnosť, infraštruktúru, životné prostredie, kultúru a kultúrne dedičstvo, sídelnú a regionálnu situáciu.
ii)	analýzu makroekonomického prostredia, obsahujúcu: medzinárodný kontext vývoja ekonomiky, reálnu ekonomiku a ekonomickú výkonnosť, vonkajšie ekonomické vzťahy, menový a kurzový vývoj, cenový vývoj, verejné financie, fixný kapitál a priame zahraničné investície, spotrebiteľský dopyt, zahraničný obchod, verejné financie, cenový vývoj, vývoj meny a menového kurzu z aspektu prijatia jednotnej meny euro.

Socio-ekonomická analýza SR: 
Z dôvodu naplnenia princípu partnerstva a zapojenia odbornej verejnosti a expertov v rámci zhotovenia analýz socio-ekonomického stavu SR, vyhlásilo MVRR SR metódu verejného obstarávania – rokovacie konanie so zverejnením na výber odborníkov, ktorí sa budú spolupodieľať na týchto prácach. Výzva na rokovacie konanie so zverejnením bola zverejnená na webovej stránke (www.build.gov.sk) a informačnom portáli MVRR SR (www.strukturalnefondy.sk) koncom decembra 2004 a 29. 12. 2004 inzerátom v Hospodárskych novinách. Zároveň bolo na účasť na rokovacom konaní vyzvaných niekoľko renomovaných slovenských inštitúcií priamo.

Rokovacieho konania dňa 05. 01. 2005 sa zúčastnilo 9 záujemcov, z ktorých 8 si vyzdvihli súťažné podklady. Otváranie obálok  a vyhodnotenie ponúk z rokovacieho konania sa uskutočnilo 20. 01. 2005 na MVRR SR. Ponuku na zapojenie sa do týchto prác predložili dve inštitúcie, Ústav slovenskej a svetovej ekonomiky, SAV a Aurex spol. s r.o. Keďže jedna ponuka nespĺňala administratívne kritériá, z vyhodnotenia predložených ponúk vyšla víťazne firma Aurex spol. s r.o., Bratislava. Zmluva s ňou bola podpísaná dňa 31. 01. 2005. 

Cieľom zmluvy je spolupodieľať sa na výkone analýzy socio-ekonomického prostredia SR, na zhodnotení účinnosti čerpania predvstupových fondov EÚ a na analýze  možného vplyvu pomoci z fondov EÚ po 01. 05. 2004, pričom analýzy budú mať sektorový a regionálny priemet. 

Makroekonomická analýza SR: 
MF SR k 15. 03. 2005 pripravilo podkladový materiál „Makroekonomické východiská pre NSRR“, obsahujúci tri základné kapitoly: a) zhrnutie makroekonomických východísk NSRR, b) SWOT analýzu, c) podkladové materiály (1. súčasný stav a strednodobá prognóza, 2. vonkajšie ekonomické vzťahy, 3. cesta konvergencie a stabilného rastu, 4. PZI ako ekonomický potenciál SR, 5. pozícia verejných financií, 6. prijatie EUR a menová politika, 7. lisabonská stratégia v podmienkach SR, 8. projekcia vývoja ekonomiky SR do roku 2015). Uvedený materiál bude dňa 30. 03. 2005 prediskutovaný na medzirezortnej pracovnej skupine na úrovni generálnych riaditeľov a riaditeľov odborov (MPS). 

Pri prácach na analýze bude dodržaný princíp partnerstva a rovnako sa budú rešpektovať existujúce analýzy a koncepcie rezortov. Ide predovšetkým o Stratégiu konkurencieschopnosti Slovenska do roku 2010 (Lisabonská stratégia pre Slovensko), Aktualizovaný konvergenčný program SR, Národnú stratégiu trvalo udržateľného rozvoja, pripravovanú Systémovú štruktúru národohospodárskej stratégie SR a analýzy Inštitútu finančnej politiky Ministerstva financií SR. Aj s týmto cieľom sa realizovali bilaterálne rokovania MVRR SR a spracovateľa týchto analýz s vecne príslušnými rezortmi v priebehu februára a marca 2005. Vypracované analýzy budú slúžiť ako podklad pre formulovanie vízie a cieľov pre národné hospodárstvo i jednotlivé oblasti činnosti. 

S cieľom pravidelného zapájania partnerov do spracovania analytických prác navrhlo MVRR SR  metódu štruktúrovanej odbornej diskusie na troch úrovniach:
•	prvú úroveň budú tvoriť zasadnutia medzirezortnej pracovnej skupiny na úrovni generálnych riaditeľov a riaditeľov odborov (MPS), a to jedenkrát týždenne začínajúc 08.03.2005. Cieľom stretnutí bude prediskutovať a dopracovať podklady predložené MVRR SR a jeho odbornými spolupracovníkmi, ale aj ostatnými rezortmi a dosiahnuť zhodu na texte príslušnej časti na tejto úrovni.
•	druhú úroveň budú tvoriť stretnutia expertnej skupiny pod názvom Partnerstvo pre Národný rámec, ktorá bude zložená zo zástupcov relevantných rezortných ministerstiev, samosprávnych krajov, miest a obcí, mimovládnych organizácií a iných sociálnych partnerov. Vytvorenie tejto expertnej skupiny bolo podnietené aj návrhmi zo strany samosprávnych krajov a bolo odsúhlasené na pracovnej porade ministrov dňa 23.02.2005. Ide o fórum na odbornej úrovni, kde sa bude diskutovať o jednotlivých materiáloch, ktoré budú tvoriť vstupy pre NSRR. Výstupy z expertnej skupiny budú následne zverejňované na informačnom portáli MVRR - www.strukturalnefondy.sk.
•	Proces komunikácie s verejnosťou bude okrem toho doplnený zorganizovaním odborného seminára  so širšou verejnou účasťou, ktorý bude tematicky zameraný na analýzy regionálnych disparít a zvyšovanie konkurencieschopnosti regiónov. 

K 31.03.2005 bude prerokovaný a vypracovaný prvý návrh analýz súčasného stavu ekonomiky SR, od ktorého sa následne bude odvíjať diskusia o vízii, stratégii, cieľoch a prioritách SR do roku 2015.

b.	Formulácia národnej vízie hospodárskeho a sociálneho rozvoja SR do roku 2015 vrátane cieľov 

Plán: február – máj 2005

Stav za obdobie od 16. 12. 2004 do 15. 03. 2005: 

Dňa 15. 02. 2005 sa uskutočnilo v Bruseli so zástupcami SR a EK bilaterálne rokovanie k Strategickým pokynom Spoločenstva na roky 2007 – 2013 s cieľom zosúladiť strategické priority SR a priority EÚ pri ich tvorbe. Na uvedenom stretnutí bola prezentovaná zástupcami jednotlivých rezortov „Pozícia SR na rokovanie s EK o Strategických pokynoch Spoločenstva ku kohézii na obdobie 2007 - 2013“, ktorá bola prerokovaná a s pripomienkami schválená dňa 14. 02. 2005 Radou vlády SR pre regionálnu politiku a dohľad nad štrukturálnymi operáciami.

Prvé zhrnutie priorít hospodárskeho a sociálneho rozvoja sa začalo formovať pri spracovaní pripravovanej pozície, kde sú vymenované priority rezortov do budúceho programovacieho obdobia, tak ako ich rezorty definujú v súčasnosti. Záverom z rokovania s EK z 15. 02. 2005 v Bruseli bolo, aby SR definovala 2 - 3 najkľúčovejšie priority, na ktoré sa plánuje zamerať do budúcnosti. V diskusii o týchto najvýznamnejších prioritách sa bude v najbližších týždňoch pokračovať v rámci pravidelných týždenných stretnutí MPS.

Za účelom naplnenia princípu partnerstva a vypracovania čo možno najkvalitnejších dokumentov bolo cieľom MVRR SR zapojiť do spracovania týchto materiálov aj špičkových expertov z odbornej verejnosti, ktorí nepôsobia v rámci štátnej správy, ale aktívne sa angažujú v tejto problematike v rámci iných štátnych organizácií, súkromnej sféry alebo v neziskových organizáciách. Z tohto dôvodu vyhlásilo MVRR SR metódu verejného obstarávania – verejná súťaž na výber odborníkov, ktorí sa budú mať možnosť spolupodieľať na tvorbe stratégie, cieľov a priorít hospodárskeho a sociálneho rozvoja SR do roku 2015. 

Oznámenie o vyhlásení metódy verejného obstarávania verejnou súťažou bolo zverejnené vo Vestníku verejného obstarávania a v Úradnom vestníku EÚ (Official Journal) začiatkom januára 2005 a na internetovej stránke MVRR SR. Súťažné podklady prevzalo 13 záujemcov. Termín na predloženie ponúk bol 28. 02. 2005 a otváranie obálok sa uskutočnilo dňa 01. 03. 2005. Z 13 záujemcov, ktorí prevzali súťažné podklady, predložili ponuku traja uchádzači. Z toho jeden uchádzač predložil ponuku po stanovenom termíne a ďalší uchádzač predložil v obálke ponuky vyrozumenie, že na uvedenú súťaž nereflektuje z kapacitných dôvodov. Rozhodnutím hodnotiacej komisie zo dňa 16.03.2005 vyhrala verejnú súťaž firma CP Consult s. r. o.. Zmluva so zhotoviteľom bude uzavretá do 31. 03. 2005. Služby v rámci tejto zmluvy o dielo na poskytnutie služby budú vykonávané od 01. 04. 2005 až do ukončenia príprav na NSRR, teda do 31. 12. 2005. 

Cieľom zmluvy je, aby sa odborníci z akademickej obce mali možnosť spolupodieľať na formulácii strategickej vízie hospodárskeho a sociálneho rozvoja SR, prognozovaní a definovaní základných cieľov a investičných priorít národohospodárskeho rozvoja do roku 2015. 

B. Spolupráca pri programovaní NSRR – prehľad stretnutí a ich záverov
od 16. 12. 2004 do 15. 03. 2005

Do programovania NSRR sa zapájajú viaceré subjekty na rôznych úrovniach a v rámci rôznych pracovných skupín. Ich spolupráca a zásadné výstupy z jednotlivých skupín sú popísané v rámci tejto kapitoly. V období od 16. 12. 2004 do 15. 03. 2005 sa uskutočnilo 23 stretnutí, ktoré sa venovali problematike prípravy budúceho NSRR (pozri príloha č.1). Po 15. 03. 2005 do konca marca je zatiaľ naplánovaných ďalších 6 stretnutí, ktoré sa budú venovať tejto problematike. 

1.	Na úrovni EK – SR

Bilaterálne rokovanie k Strategickým pokynom Spoločenstva na roky 2007 – 2013

Poradové číslo stretnutia: 1
Miesto, termín: Brusel, 15. 02. 2005
Účastníci: J. C. Leygues (zástupca generálneho riaditeľa DG REGIO) a 16 zástupcovia DG REGIO a DG EMPL; Z. Lukáč (štátny tajomník MVRR SR), Ľ. Sabadošová (koordinátorka pre NSRR), L. Florián (zástupca SZ SR pri EÚ) a 26 zástupcov z ÚV SR a jednotlivých rezortov. 
Cieľ stretnutia: zosúladiť strategické priority SR a priority EÚ pri tvorbe Strategických pokynov Spoločenstva v oblasti kohézie na roky 2007 - 2013; predstaviť EK náčrt vízie komunitárnych priorít z pohľadu SR, ktoré budú zohľadňovať špecifické problémy krajiny a budú previazané na kohéznu politiku.
Priebeh stretnutia: 
Na úvod stretnutia EK stručne poukázala na súčasný východiskový stav SR v zmysle jej ekonomického, sociálneho a regionálneho rozvoja. V nadväznosti na to stručne prezentovala 10 tém, ktoré stanovila na základe Tretej správy o kohézii a hlavných faktorov konkurencieschopnosti z Lisabonskej stratégie ako možné východiská pre strategické priority kohéznej politiky EÚ. Uvedené témy boli EK predstavené vo vzťahu k SR. Následne boli tieto témy/priority prezentované zástupcami jednotlivých rezortov z pohľadu SR v súlade s dokumentom „Pozícia SR na rokovanie s EK o Strategických pokynoch Spoločenstva ku kohézii na obdobie 2007 - 2013“ prerokovaným a schváleným dňa 14. 02. 2005 v Rade vlády SR pre regionálnu politiku a dohľad nad štrukturálnymi operáciami. SR dodala k 10, resp. 11 témam ďalšie osobitné témy: ochrana obyvateľstva a integrovaný záchranný systém, kvalifikovaný a zručný ľudský potenciál a marginalizované skupiny obyvateľstva. 
Hlavné závery stretnutia: 
EK odporučila znížiť počet priorít, jednoznačne ich definovať spolu s ich váhou, t. j.  definovať „priority priorít“ (hlavný cieľ, 2 - 3, maximálne 4 priority a 3-4 horizontálne priority), pričom dôraz má byť kladený na znižovanie regionálnych disparít, keďže hlavným cieľom regionálnej politiky je podpora reálnej kohézie. Členský štát môže mať samozrejme viacero priorít, vychádzajúc z lisabonskej stratégie (čo predstavuje širší rámec), avšak musí byť jasné, ktoré z týchto národných priorít sa plánujú financovať zo štrukturálnych fondov, a ktoré z národných zdrojov (súkromných a verejných), pričom je potrebné brať do úvahy i iné zdroje financovania Spoločenstva (napr. komunitárny program Leonardo v rámci ľudských zdrojov), t. j.  uplatňovať princíp komplemetarity. 
Bola vyzdvihnutá potreba koncentrácie na najvyššie priority (doprava, životné prostredie, IKT). EK ďalej zdôraznila otázku koordinácie, spolupráce, partnerstva, potreby horizontálnych riešení a prepojení jednotlivých aktivít. V rámci tejto témy bolo vyzdvihnutá potreba spolupráce univerzít a podnikov v oblasti vedy, výskumu a inovácií; potreba tvorby „clusters“; regionálnych stratégií vedy, výskumu a inovácií; čo by malo byť jednou z ciest, ako z dlhodobého hľadiska udržať atraktívnosť prostredia SR pre priame zahraničné investície - na rozdiel od špecializácie v určitých oblastiach, čo sa z dlhodobého pohľadu javí ako nereálne, keďže v zdanení ziskov a v mzdách je určitý dynamický vývoj. Zdôraznená bola i potreba zapojenia regiónov do určovania priorít SR, definovania ich úloh v budúcom programovacom období a posilňovania ich administratívnych kapacít. Dôraz sa ďalej kládol i na cezhraničnú spoluprácu (napr. Viedeň a Bratislava z pohľadu infraštruktúry).
EK taktiež prezentovala svoj postoj k niektorým konkrétnym témam prezentovaných SR, a to: a) bývanie nebude oprávnené na financovanie zo štrukturálnych fondov; b) ochrana miest v oblasti národnej civilnej obrany nebude oprávnená na financovanie zo štrukturálnych fondov (ako policajné, požiarne a iné vozidlá), bude však možné zaradiť prevenciu rizík; c) EK v rámci piatej témy zváži rozšírenie pojmu „smart administration“  na „good governance“, ale javí sa jej tento pojem ako príliš široký; d) marginalizované skupiny sú súčasťou stratégie EÚ pre zamestnanosť, je potrebné ich zahrnúť do trhu práce tak, ako je tomu v súčasnom programovom dokumente, ale tieto skupiny sa stanú iste špecifickou témou nadchádzajúceho obdobia. EK sa bude tejto téme dôrazne venovať a hľadať komplementaritu zdrojov. V tomto zmysle vyzdvihla EK potrebu vytvorenia pokynov Spoločenstva – nielen tematických, ale i prierezových/horizontálnych; e) v oblasti kvalifikovanej a adaptabilnej pracovnej sily bola zdôraznená potreba koncentrácie štrukturálnych fondov len na niektoré priority v súlade s princípom pridanej hodnoty v oblasti ľudského kapitálu z pohľadu EÚ a zároveň bolo zdôraznené i uplatnenie princípu komplementarity s inými nástrojmi/zdrojmi financovania Spoločenstva než sú štrukturálne fondy (napr. Leonardo). 

2.	Na úrovni ministrov 

Pracovná skupina ministrov

Poradové číslo stretnutia: 3
Miesto, termín: MVRR SR, 23. 02. 2005
Účastníci: L. Gyurovszky (MVRR SR), L. Pomothy (MH SR), J. Ježo (MH SR), V. Tvaroška (MF SR), M. Kompišová (MF SR), J. Liška (MV SR), I. Hromada (MŠ SR), M. Beblavý (MPSVR SR), C. Košťál (MPSVR SR), M. Kováč (MK SR), T. Dömény (MŽP SR), K. Nováková (MŽP SR), J. Kotuľa (MDPT SR), D. Rizek (MDPT SR), K. Kmec (MDPT SR), M. Tuptová (MP SR), Z. Škublová (MZ SR), J. Tomšová (ÚV SR),  Ľ. Sabadošová (MVRR SR), V. Devečka (MVRR SR).
Program: 1) spracovanie a rozoslanie dotazníka o pripravenosti VÚC na programovacie obdobie 2007 - 2013, 2) informácia o priebehu bilaterálneho rokovania SR a EK o Strategických pokynoch Spoločenstva na obdobie 2007 - 2013, 3) stav prác na spracovávaní NSRR na obdobie 2007 - 2013, 4) rôzne. 
Hlavné závery zasadania: 
V rámci bodu 1) bol dohodnutý finálny obsah dotazníka ako i jeho zaslanie na VÚC, členovia boli vyzvaní na prípadné pripomienky k dotazníku v stanovenom termíne. 
V rámci bodu 2) bolo zdôraznené, že je nevyhnutné pracovať na zúžení a jasnom definovaní priorít SR plánovaných na financovanie zo štrukturálnych fondov a v tomto smere pripravovať ďalšie kolo bilaterálnych konzultácií s EK o Strategických pokynoch Spoločenstva na obdobie 2007 - 2013. V tomto smere je dôležité, aby všetky strategické materiály pripravované jednotlivými rezortmi a schvaľované vládou SR (ako Národnohospodárska stratégia, NSRR, atď.) boli komplementárne. 
V rámci bodu 3) bol odsúhlasený nasledovný marcový harmonogram prác na analytických podkladových materiáloch určených na analýzu súčasného stavu ekonomiky SR: a) 4 zasadnutia  medzirezotnej pracovnej skupiny na úrovni generálnych riaditeľov a riaditeľov odborov (MPS) s MVRR SR a so zhotoviteľmi analýzy súčasného stavu ekonomiky SR postupne k 4 tematickým okruhom: 08. 03. 2005 - i) ekonomický rozvoj a konkurencieschopnosť, 15. 03. 2005 - ii) infraštruktúra a informačná spoločnosť, 22. 03. 2005 - iii) ľudské zdroje a vzdelávanie, 30. 03. 2005 - iv) centrá osídlenia a rozvoj vidieka; b) minimálne 1 zasadnutie expertnej pracovnej skupiny zástupcov rezortov, VÚC, miest a obcí, mimovládnych organizácií a iných sociálnych partnerov s MVRR SR a so zhotoviteľmi analýzy súčasného stavu ekonomiky SR k analytickým materiálom prediskutovanými na úrovni MPS, pričom výstupy zo zasadnutia/í budú zverejnené na internetovom portáli MVRR SR – www.strukturalnefondy.sk. 
Ďalšie stretnutie: marec 2005 

3.	Na úrovni generálnych riaditeľov a riaditeľov odborov

Medzirezortná pracovná skupina generálnych riaditeľov a riaditeľov odborov

Poradové číslo stretnutia: 2
Miesto, termín: MVRR SR, 31. 01. 2005
Účastníci: zástupcovia jednotlivých rezortov 
Program: 1) prerokovanie dotazníka na prípravu VÚC na programovacie obdobie 2007 - 2013, 2) diskusia k zásadnej pripomienke MH SR k územno-správnemu usporiadaniu SR v rámci materiálu „Správa o spracovaní Národného strategického referenčného rámca na programovacie obdobie 2007 - 2013 - stav k 15.12.2004“, 3) informácia o rokovaní národných expertov k novému systému kategorizácie oblastí pomoci na obdobie 2007 - 2013 zo dňa 19. 01. 2005 v Bruseli, 4) príprava na bilaterálne rokovanie s EK o znení Strategických pokynov Spoločenstva na roky 2007 – 2013, 5) informácia o seminári na tému Cieľa „Európska teritoriálna spolupráca“ organizovanom EK v dňoch 21. – 22. 02. 2005 v Bruseli, 6) rôzne.
Hlavné závery zasadania: 
V rámci bodu 1) po odznení pripomienok k dotazníku bolo dohodnuté, že o ďalšom postupe sa rozhodne na pracovnej skupine ministrov. 
V rámci bodu 2) bola zásadná pripomienka MH SR vysvetlená zástupkyňou Štatistického úradu SR. 
V rámci bodu 3) bolo po prezentácii návrhu nového systému kategorizácie oblastí pomoci na obdobie 2007 - 2013 dohodnuté, že po obdržaní prepracovaného znenia systému kategorizácie oblastí pomoci od EK bude tento dokument opätovne predložený príslušným rezortom na pripomienkovanie. 
V rámci bodu 4) bolo dohodnutá príprava „Pozície SR na rokovanie s EK o Strategických pokynoch Spoločenstva ku kohézii na obdobie 2007 - 2013“ a nominácia zástupcov rezortov vrátane ÚV SR na rokovanie s EK v stanovenom termíne. 
V rámci bodu 5) bol dohodnutý termín a spôsob nominácie zástupcov SR na uvedený seminár ako i zaslania otázok rezortov k prezentovaným témam seminára. 
V rámci bodu rôzne boli zástupcovia rezortov upozornení na nevyhnutnosť komplementarity Národohospodárskej stratégie SR a Národného strategického referenčného rámca. Taktiež boli informovaní o výsledku verejného obstarávania na vypracovanie socio-ekonomickej analýzy súčasného stavu ekonomiky SR. 

Poradové číslo stretnutia: 3
Miesto, termín: MVRR SR, 08. 03. 2005
Účastníci: zástupcovia jednotlivých rezortov, zástupcovia spracovateľa analýzy (firmy Aurex)
Program: prediskutovanie tematického okruhu č. 1 „Ekonomický rozvoj a konkurencieschopnosť“ v rámci prípravy analytických podkladových materiálov určených na analýzu súčasného stavu ekonomiky SR
Hlavné závery zasadania:
Na stretnutí boli prezentované dva bloky: blok A – oboznámenie účastníkov s postupom spracovania projektu (cieľ prác, zdroje analýzy, spôsob spracovania, harmonogram, predstavenie štruktúry analýzy a postup prác); blok B – predstavenie štruktúry a obsahu tematického okruhu č. 1. „Ekonomický rozvoj a konkurencieschopnosť“ (výkonnosť ekonomiky, faktory konkurencieschopnosti).
Materiál o postupoch spracovania projektu bude upravený/doplnený v zmysle odsúhlasených pripomienok rezortov a dodaných materiálov. Z dôvodu zosúladenia obsahu 1. návrhu analýzy s akčnými plánmi jednotlivých rezortov pre MF SR a ÚV SR (kde je taktiež termín 31. 03. 2005), MŠ SR navrhlo posun termínu spracovania 1. návrhu o 1 týždeň, čo členovia MPS odsúhlasili. Diskutovalo sa o členení tematických okruhov na zdroje a nástroje a vplyvu týchto tém na zvyšovanie konkurencieschopnosti a znižovanie regionálnych disparít. Poukázalo sa na to, že napr.  v prípade tematického okruhu ľudské zdroje nie je jednoznačné členenie na zdroje a nástroje možné. Dohodlo sa, že každá téma/faktor bude posúdená z pohľadu jej vplyvu na konkurencieschopnosť a regionálne disparity; dôraz bude kladený najskôr na presné vymedzenie tematických okruhov pred ich delením na zdroje a nástroje. Dohodlo sa doplnenie zdrojov analýzy o materiály schválené vládou SR. 
Materiál týkajúci sa tematického okruhu č. 1 bude doplnený v zmysle pripomienok rezortov a podkladov dodaných jednotlivými rezortmi. V prvom rade bude doplnený o poznatkovú  ekonomiku. Diskutovalo sa najmä o faktoroch konkurencieschopnosti. V tomto zmysle bude materiál rozšírený o analýzu vedy, techniky a výskumu, ich infraštruktúry, čoho produktom by mal byť faktor konkurencieschopnosti -  inovačný potenciál krajiny. Čo sa týka dopravnej dostupnosti regiónov, tento faktor konkurencieschopnosti bude preformulovaný tak, aby pokrýval celú oblasť infraštruktúry: dopravná, environmentálna, energetická. Doplnená bude i oblasť informatizácie spoločnosti. Diskutovalo sa o úrovni detailnosti spracovania analýz zo sektorového i teritoriálneho pohľadu.
Materiály prezentované v dvoch blokoch budú zosúladené (tematické okruhy a faktory konkurencieschopnosti). Boli dohodnuté bilaterálne stretnutia MVRR SR a zhotoviteľa so zástupcami MK SR. K bilaterálnemu stretnutiu bolo vyzvané i MH SR.
	
Poradové číslo stretnutia: 4
Miesto, termín: MVRR SR, 15. 03. 2005
Účastníci: zástupcovia jednotlivých rezortov, zástupcovia spracovateľa analýzy (firmy Aurex)
Program: prediskutovanie tematického okruhu č. 2 „Infraštruktúra a informačná spoločnosť“ v rámci prípravy analytických podkladových materiálov určených na analýzu súčasného stavu ekonomiky SR
Hlavné závery zasadania: 
Na stretnutí boli prezentované tri bloky: blok A – dopravná infraštruktúra; blok B – environmentálna infraštruktúra; blok C – informačná spoločnosť. Za každým blokom nasledovala medzirezortná diskusia. 
Materiál vrátane SWOT analýzy bude upravený/doplnený v zmysle odsúhlasených pripomienok rezortov a dodaných aktuálnych materiálov. V bloku A bolo zdôraznené, že prioritou v rámci dopravnej infraštruktúry bude cestná a železničná infraštruktúra. Diskutovalo sa i o prepojení infraštruktúry na cestovný ruch a na podnikateľské aktivity. V bloku B bolo dohodnuté doplnenie materiálu o problematiku  environmentálnych záťaží, záväzky SR z prechodných období, úprava a dopracovanie SWOT analýzy, odstránenie terminologických nepresností a zapracovanie aktuálnych podkladov a máp. Materiály v bloku A a B budú podľa možnosti zosúladené štruktúrou a rozsahom. Diskutovalo sa i o spôsobe zahrnutia lokálnej infraštruktúry do analýz. Materiál z bloku C bude prepracovaný v súlade s aktuálnymi podkladmi, ktoré dodá MDPT SR.  
MV SR požiadalo o bilaterálne stretnutie so zástupcami MVRR SR a zhotoviteľa s cieľom dodať podklady týkajúce sa bezpečnosti v rámci témy Infraštruktúra. 

Plánované
Poradové číslo stretnutia: 5
Miesto, termín: MVRR SR, 22. 03. 2005
Účastníci: zástupcovia jednotlivých rezortov, zástupcovia spracovateľa analýzy (firmy Aurex)
Program: prediskutovanie tematického okruhu č. 3 „Ľudské zdroje a vzdelávanie“ v rámci prípravy analytických podkladových materiálov určených na analýzu súčasného stavu ekonomiky SR. 

Plánované
Poradové číslo stretnutia: 6
Miesto, termín: MVRR SR,  30. 03. 2005
Účastníci: zástupcovia jednotlivých rezortov, zástupcovia spracovateľa analýzy (firmy Aurex)
Program: 1. prediskutovanie tematického okruhu č. 4 „Centrá osídlenia a rozvoj vidieka“ v rámci prípravy analytických podkladových materiálov určených na analýzu súčasného stavu ekonomiky SR, 2. prediskutovanie materiálu MF SR „Makroekonomické východiská pre NSRR“.

4.	Bilaterálne stretnutia rezortov s MVRR SR a zhotoviteľmi socio-ekonomickej analýzy súčasného stavu ekonomiky SR 

Stretnutia prebehli na príslušných ministerstvách za prítomnosti zástupcu MVRR SR  v termínoch uvedených v nasledujúcej tabuľke.

Rezort | Dátum
MPSVR SR | 25.02.2005
MŠ SR | 07.03.2005
MDPT SR | 28.02.2005, 07.03.2005
MŽP SR | 07.03.2005, 14.03.2005
MP SR | 28.02.2005
MK SR | 15.03.2005
MV SR | *17.03.2005
MH SR | *23.3.2005

Cieľom stretnutí bolo získať čo najaktuálnejšie informácie o stave v  oblastiach kompetenčne spadajúcich pod jednotlivé rezorty a relevantných pre prípravu NSRR a zabezpečiť tak čo najvyššiu kvalitu spracovania analytických prác a jeho konečných výstupov. Na programe stretnutí bolo:
1.	prerokovanie analýzy súčasného stavu oblastí nachádzajúcich sa v kompetencii príslušného ministerstva, 
2.	diskusia o cieľoch, koncepciách a stratégiách rezortu uvedených v príslušných rozvojových dokumentoch na najbližšie obdobie, ktoré by mali byť premietnuté v NSRR,
3.	identifikácia ťažiskových potrieb, cieľov a problémov rezortu, ich znázornenie vo forme SWOT analýzy,
4.	doterajšie výsledky implementácie operačných programov v skrátenom programovacom období 2004 – 2006 a spôsob ich premietnutia do socio-ekonomickej analýzy súčasného stavu ekonomiky SR.

Bilaterálne stretnutia vyústili do konštruktívnej diskusie o jednotlivých oblastiach a výstupy z týchto stretnutí boli použité pre vypracovanie jednotlivých častí analytických materiálov, ktoré tvoria podklad pre diskusiu medzirezortnej pracovnej skupiny. 

5.	S regiónmi

Rada vlády pre regionálnu politiku a dohľad nad štrukturálnymi operáciami

Miesto, termín: ÚV SR, 14. 02. 2005

V súvislosti s novým programovacím obdobím 2007 - 2013 uviedol minister VRR v rámci 2. bodu programu materiál „Pozícia SR na rokovanie s EK o Strategických pokynoch Spoločenstva ku kohézii na obdobie 2007 - 2013“. Rada vlády SR pre regionálnu politiku a dohľad nad štrukturálnymi operáciami uvedený materiál zobrala na vedomie ako východiskovú pozíciu na rokovanie s EK v Bruseli k Strategickým pokynom Spoločenstva na roky 2007 – 2013. Rezorty boli vyzvané, aby v uvedenom termíne zaslali svoje pripomienky, ktoré boli následne do finálnej verzie materiálu zapracované. 

Výbor pre štrukturálne fondy a pre Kohézny fond

Miesto, termín: MVRR SR, 10. 03. 2005
V súvislosti s novým programovacím obdobím 2007 - 2013 informovala koordinátorka NSRR v rámci 3. bodu programu o stave prác na budúce programovacie obdobie 2007 - 2013, a to najmä o formovaní priorít SR v nadväznosti na uskutočnené bilaterálne rokovanie s EK dňa 15. 02. 2005 (s odporúčaním EK stanoviť 2-3 priority SR) a plánované pracovné stretnutie ministrov v máji 2005. Súčasne informovala o zapojení regiónov do prípravy NSRR v rámci expertnej skupiny „Partnerstvo pre Národný rámec“ a o zisťovaní aktuálneho stavu samosprávnych krajov cez Dotazník o pripravenosti samosprávnych krajov na čerpanie štrukturálnych fondov. 

Bilaterálne stretnutia národnej koordinátorky so zástupcami VÚC

V priebehu januára 2005 uskutočnila koordinátorka pre NSRR osobné rokovania s predstaviteľmi regiónov - úradov samosprávnych krajov, ktorí sú zároveň členmi Výboru pre štrukturálne fondy a Kohézny fond, s cieľom poznania reálneho stavu pripravenosti regiónov na samostatnejšiu a zodpovednejšiu úlohu pri implemetovaní novej kohéznej politiky EÚ v programovacom období 2007 - 2013. Konkrétne išlo o získanie prvého prehľadu o tom, aké sú personálne, inštitucionálne a administrattívne predpoklady VÚC na plnenie úloh eventuálnych sprostredkovateľských alebo implementačných orgánov v budúcom období, ako hodlajú VÚC uplaňovať princíp partnerstva na úrovni NUTS 2 a NUTS 3, a aké sú potreby VÚC pri vzdelávaní, vyškolení a praktickom zácviku pracovníkov, ktorí budú v regiónoch potrební na vykonávanie eventuálnych zvýšených právomocí v zabezpečení čo najefektívnejšieho čerpania zo štrukturálnych fondov.

Získané prvé poznatky boli najskôr využité pri formulovaní Dotazníka o pripravenosti VÚC na programovacie obdobie 2007 - 2013 a neskôr budú využité pri plánovaní projektov a aktivít na inštitucionálne a administratívne dobudovanie regionálnych a miestnych kapacít. 

Tabuľka: Zoznam bilaterálnych stretnutí koordinátorky NSRR so zástupcami VÚC
Samosprávny kraj | Dátum
bratislavský | 14.01.2005
nitriansky | 13.01.2005
trnavský | 17.01.2005
trenčiansky | 17.01.2005
žilinský | 25.01.2005
banskobystrický | 25.01.2005
prešovský | 25.01.2005
košický | 25.01.2005

Dotazník o pripravenosti VÚC na programovacie obdobie 2007 – 2013

V zmysle záverov stretnutia pracovnej skupiny ministrov zo dňa 14. 12. 2005, s cieľom zhodnotenia súčasného stavu pripravenosti jednotlivých samosprávnych krajov na plnenie úloh spojených s čerpaním štrukturálnych fondov v budúcom programovacom období vypracovalo v januári 2005 MVRR SR „Dotazník o pripravenosti VÚC na programovacie obdobie rokov 2007 až 2013“ (ďalej len „dotazník“).

Po zapracovaní pripomienok jednotlivých rezortov bol dotazník dňa 31. 01. 2005 predmetom diskusie medzirezornej pracovnej skupiny na úrovni generálnych riaditeľov a riaditeľov odborov, kde sa rozhodlo, že bude ďalej postúpený na prerokovanie v pracovnej skupine ministrov. Na stretnutí pracovnej skupiny ministrov dňa 23. 02. 2005 sa dosiahla zhoda o konečnom znení dotazníka  a jeho zaslaní na VÚC s tým, že dotazník neprejudikuje existenciu určitého typu operačných programov na roky 2007 – 2013. Predmetom prvej časti dotazníka je popis VÚC, resp. jeho príslušného útvaru v kontexte plnenia úloh v súčasnom programovacom období, druhá časť sa zameriava na budúce programovacie obdobie, čo sa týka administratívnych kapacít a technického vybavenia. 

Začiatkom marca 2005 adresoval minister výstavby a regionálneho rozvoja dotazník na predsedov jednotlivých samosprávnych krajov a požiadal o jeho vyplnenie a zaslanie na MVRR SR do konca marca 2005. Vyhodnotenie dotazníka by malo byť prínosom minimálne v dvoch smeroch. Malo by poskytnúť východiskové informácie pre prípravu materiálu o úlohe regiónov v budúcom programovacom období, ktorý na rokovanie vlády SR do konca mája 2005 spoločne predložia MVRR SR, MF SR a ÚV SR. Informácie získané z dotazníka by mali poslúžiť pri príprave akčných plánov na dobudovanie jednotlivých procesov a oblastí, ktoré musia VÚC naplniť v súvislosti so splnením kritérií a podmienok potrebných pre implementáciu pomoci z fondov EÚ.

Expertná pracovná skupina – „Partnerstvo pre Národný rámec“

V záujme dosiahnutia čo najvyššej kvality procesu prípravy SR na budúce programovacie obdobie ako aj jeho kľúčových výstupov, NSRR a budúcich operačných programov, sa s cieľom zapojenia všetkých zainteresovaných  subjektov zakladá pri Ministerstve výstavby a regionálneho rozvoja SR expertná skupina zložená zo zástupcov  príslušných sociálno-ekonomických partnerov – pod  názvom Partnerstvo pre Národný rámec. Členmi expertnej skupiny budú zástupcovia relevantných ministerstiev, samosprávnych krajov, miest a obcí, odbornej verejnosti, mimovládnych neziskových organizácií a ostatných partnerov. Oslovení partneri v súčasnosti nominujú svojich reprezentatívnych zástupcov. 

Pravidelné stretnutia expertnej skupiny budú pod vedením koordinátorky pre NSRR poskytovať priestor na otvorenú odbornú diskusiu a výmenu názorov všetkých zúčastnených subjektov o aktuálnych otázkach v procese prípravy SR na budúce programovacie obdobie. 

Predmetom plánovaného prvého stretnutia expertnej skupiny Partnerstvo pre Národný rámec, ktoré sa bude konať dňa 22. 3. 2005 bude analytická časť prípravy NSRR.

Plánované
Poradové číslo stretnutia: 1
Miesto, termín: MVRR SR, 22. 03. 2005
Účastníci: zástupcovia jednotlivých rezortov, VÚC, miest a obci, mimovládnych organizácií a iných sociálnych partnerov, zástupcovia spracovateľa analýz 
Program: 1. prediskutovanie osnovy dokumentu analýzy, 2. prediskutovanie výstupu MPS týkajúceho sa tematického okruhu č. 1 „Ekonomický rozvoj a konkurencieschopnosť“, 3. prediskutovanie  výstupu MPS týkajúceho sa tematického okruhu č. 2 „Dopravná infraštruktúra a infraštruktúra životného prostredia“, 4. analýza regiónov v rámci prípravy analytických podkladových materiálov.